《煨芋》
宋代·李纲

今夕何夕夜未央，天寒拥炉更漏长。缩肩环坐有饥色，呼童取芋灰为塘。

蹲鸱得火良易熟，脱落皮毛如紫玉。迭煨迭进争相先，笑语颇喧知实腹。

锦里先生亦不贫，家园收拾动千斤。凶年自可活妻子，美好不减岷江滨。

邺侯昔游衡岳左，懒瓒食馀贻半个。我今归去隐家山，岂复从人觅残颗。

臞儒奉养亦已微，一饱便吟煨芋诗。君不见齐公夜半意不嗛，易牙煎熬燔炙和调五味而进之。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。